作者：王之道
词牌/韵律：沁园春

paragraphs: 城郭萧条，风雨霏微，酝造春愁。
况鸷群雕鹗，未谐荐祢，棘栖鸾凤，犹叹栖仇。
世路如棋，人情似纸，厚薄高低何日休。
逢殷浩，会披云对月，同赋南楼。
堪嗟日月如流。
甚首夏朅来今半秋。
纵荻花枫叶，强撩归思，有莼羹菰饭，归更何忧。
三板松舟，一篙秋水，百里淮山无暂留。
何须问，蘧蘧栩栩，孰是庄周。